Fost il-proġetti bħalissa għaddejin xogħlijiet fuq il-bejt biex dan iservi bħala post għall-avvenimenti fl-apert Investiment ta’ €10 miljun fi proġetti infrastrutturali se jkunu qed jiċċelebraw l-40 sena ta’ Dar il-Mediterran għall-Konferenzi. Ħabbar dan il-Ministru għat-Turiżmu Konrad Mizzi li waqt żjara insista li huwa importanti li jsir titjib tal-prodott turistiku permezz ta’ avvenimenti ta’ kwalità. Huwa u jitkellem dwar il-proġetti, il-Ministru Mizzi semma kif bħalissa għaddej xogħol fuq il-bejt sabiex iservi wkoll bħala post għall-avvenimenti fl-apert, b’veduti mill-isbaħ tal-Port il-Kbir Il-Ministru żar ukoll ix-xogħol li qiegħed isir fit- tank room li qiegħda tiġi ristrutturata bl-għan li tintuża bħala sala oħra biex tibda tilqa' laqgħat, konferenzi, u avvenimenti oħra. Barra dawn ix-xogħlijiet imsemmija, hemm bosta xogħlijiet oħra fosthom tibdil fis-sistema tal-arja kkundizzjunata bl-għan li jitnaqqas l-inkonvenjent ta’ ħsejjes għar-residenzi tal-madwar, aktar aċċessibbiltà, sistemi ta’ virtual reality , mużew, u changing rooms għall-artisti. Il-Ministru Mizzi ħabbar ukoll li bħalissa għaddej xogħol biex jiġi introdott aktar tard din is-sena avveniment popolari u ta’ kwalità magħruf internazzjonalment u li, skont il-Ministru, permezz tiegħu, Malta se tkun qed tkompli bl-istrateġija tagħha biex tattira turisti ta’ kwalità, filwaqt li jkollha kalendarju t’avvenimenti aktar varjat. Il-Ministru Konrad Mizzi kkonkluda li l-viżjoni fit-tul għal Dar il-Mediterran għall-Konferenzi hija li dan iċ-ċentru jistabilixxi ruħu bħala wieħed mill-aqwa ċentri tal-konferenzi u avvenimenti tal-Mediterran. Preżenti għal din il-konferenza stampa kien hemm iċ- Chairman ta’ dan iċ-ċentru, Kenneth Spiteri, il-Kap Eżekuttiv Pierre Fenech flimkien mal- board tal-MCC, il-Perit William Lewis, u l-Maestro Bruno Santori li ser ikun qed jikkonduċi l-mużika għas-serata ta’ kommemorazzjoni tal-40 sena anniversarju li ser issir is-Sibt filgħaxija.